runetrust/blame-folketinget-dk huggingface dataset:
Trine Pertou Mach (EL), 2023-05-09:
Jamen vil ordføreren så ikke fortælle mig, hvad det er for en viden, ordføreren vil stå på, når man skal vælge, hvad det er, der virker?
Ender man ikke meget nemt i det, som ordføreren i virkeligheden siger lige nu foregår i Udenrigsministeriet, altså at det bliver rent smagsdommeri og venneaftaler, der kommer til at styre, hvem det er, der skal udføre opgaver ude i den store verden med dansk udviklingsbistand i lommen, hvorimod man rent faktisk, som det er nu, har organisationer, som bliver valgt, fordi de er superdygtige til det, de gør, og leverer de opgaver, som de skal, inden for den strategi, vi her har vedtaget?
Alex Ahrendtsen (DF), 2023-05-09:
Jo, det vil blive smagsdommeri, men det vil blive smagsdommeri med balance.
Og jeg kan godt forstå, at Enhedslisten ikke går ind for det her, fordi man i høj grad har et tæt samarbejde med Mellemfolkeligt Samvirke, Folkekirkens Nødhjælp og andre organisationer, som har en venstreorienteret slagside.
Vi tror på den markedsbaserede tilgang – det gør de oftest ikke – og derfor tror vi på, at en fordelingsnøgle vil understøtte de organisationer, som arbejder på en markedsbaseret tilgang.
Det har vi ingen mulighed for at få indflydelse på nu, og derfor ønsker vi en anden fordeling.
Den statslige tilgang, som Venstre åbenbart er tilhænger af, fra Vestens side har medført en befolkningseksplosion uden sidestykke i historien.
Det, der til gengæld hjælper, og det ved vi, for det kan vi jo se, er, at uddannelsesniveauet hæves, at velfærdsniveauet hæves, og at der kommer en markedsbaseret tilgang, så de kan tjene deres egne penge, få stolthed og investere i deres samfund i stedet for at være afhængige af bistandsmidler fra Vesten.
Det øger befolkningseksplosionen.
Det viser historien, og det viser tallene.
Derfor kommer de herop.
Sascha Faxe (ALT), 2023-05-09:
Det er ikke nogen hemmelighed, at vi i Alternativet også synes, at IFO er en rigtig god måde til at styrke nogle sammenhænge på rundt omkring i verden, fordi vi også går uden om nogle strukturer, som vi ikke har lyst til at støtte.
Pause Pause (Pause), 2023-05-10:
Mødet er udsat.
Marlene Harpsøe (DD), 2023-05-10:
Nej, nu står jeg lige her og bladrer lidt, for jeg skulle lige være helt sikker på at finde det rigtige frem foran mig.
Noget af det, som i hvert fald er vigtigt lige i den her sag, er at begrænse udlændinge i lige præcis at komme til Danmark og bare få dagpenge fra dag et.
Og jeg synes faktisk, det er en rimelig begrænsning, man lægger ind, altså at man ikke bare kan komme til Danmark og sige, at nu vil man have dagpenge, men at vi rent faktisk finder finansieringen lige præcis dér og i stedet for sikrer, at de studerende kan arbejde, som de vil.
Sofie Lippert (SF), 2023-05-10:
Jeg kan høre, at su'en ligger Danmarksdemokraterne meget på sinde, og at det er vigtigt, at studerende ikke bliver begrænset i deres mulighed for at modtage su.
Og der er jo mange ting, der begrænser studerendes mulighed for at modtage su i dag.
Tager man f.eks. tre sabbatår, mister man det sjette su-år.
Hvis man er mere end et halvt år forsinket, mister man søreme også sin su.
Er den slags ting også noget, Danmarksdemokraterne vil rulle tilbage og kæmpe imod, hvis de bliver en del af debatten om su?
Marlene Harpsøe (DD), 2023-05-10:
Det har vi ikke endeligt taget stilling til, men, altså, hvis det er noget, SF gerne vil drøfte i en su-forligskreds, hvor Danmarksdemokraterne er med, så er vi jo konstruktive og vil selvfølgelig gerne drøfte det.
Nu er det jo så De Radikales ordfører, der sætter beløb på – ikke undertegnede.
Og så vil jeg sige, at vi helt grundlæggende i Danmarksdemokraterne har tillid til de studerende; de kan godt selv finde ud af at forvalte det her.
Og jeg håber da ikke, at Radikale Venstre vil være uenig med mig i, at man selvfølgelig skal have tillid til studerende rundtomkring på uddannelsesinstitutionerne.
Sofie Lippert (SF), 2023-05-10:
Så er der det her spørgsmål om finansiering af jeres forslag, som vi ikke har talt meget om, men jeg bliver simpelt hen nødt til at spørge Danmarksdemokraterne, om de ikke er bange for, at den tryghed, vi har i Danmark omkring dagpengesystemet, forsvinder, hvis vi forringer det, og at flere melder sig ud, fordi det ikke kan betale sig, hvis man f.eks. arbejder et par år i udlandet.
Er det ikke et problem, at I er med til at ødelægge den tryghed, vi har på arbejdsmarkedet, ved at tage pengene fra dagpengesystemet?
Trine Pertou Mach (EL), 2023-05-10:
Tak for det.
Mener ministeren, at den tyrkiske valgkamp kan beskrives som fair i lyset af de mange fængslinger af oppositionspolitikere, de statskontrollerede medier samt den omfattende chikane af partier og kandidater, som ønsker en forandring i Tyrkiet?
Lars Løkke Rasmussen (M), 2023-05-10:
Altså, nu er jeg jo ikke en del af den tyrkiske valgkamp, og det ligger heller ikke i min jobbeskrivelse, at jeg skal stå her og lave analyser af, hvordan valget kan falde ud, eller for den sags skyld udtrykke et ønske om, at det skal falde ud på den ene eller den anden måde.
Det er jo også en af grundene til, at hele EU-udvidelsesprocessen er sat på mere end pause.
Og jeg deler analysen af, at det er et vigtigt valg.
Men jeg lægger det også i hænderne på den tyrkiske befolkning at træffe det valg.
Tak for det.
Ja, det er jo rigtigt, at der er valg i Tyrkiet her den 14. maj, og de politiske partier kæmper en brav kamp om vælgernes gunst.
Tyrkiet har jo på mange måder en stærk demokratisk tradition, som det er mit indtryk at befolkningen sådan set søger at værne om, og i den forstand er der vel heldigvis en udbredt forventning om, at valget på søndag bliver frit.
Så kan der være grund til at stille spørgsmålet om, hvorvidt det også bliver fair, og her må man sige, at det jo er et problem, hvis en regering, der har siddet længe ved magten, sætter sig tungt på medierne på en sådan måde, at det risikerer at underminere den demokratiske samtale.
Det har vi igennem tiderne set flere eksempler på, også i lande, der egentlig fremstår som værende demokratiske.
Det er selvsagt også et problem, hvis man søger at afskære visse oppositionspolitikere fra at stille op eller for den sags skyld visse befolkningsgrupper fra at stemme.
Det er ikke i overensstemmelse med de demokratiske principper, uanset om de øvrige demokratiske spilleregler ellers formelt iagttages.
Så det, jeg kan sige, er, at vi fra vores side sammen med EU og vores andre internationale partnere vil holde fast i, at Tyrkiet skal efterleve de demokratiske principper, landet har forpligtet sig til at overholde.
OSCE sender valgobservatører til Tyrkiet for at vurdere, i hvor høj grad valget lever op til standarderne.
Danmark bidrager med både kort- og langtidsobservatører, og det er særlig vigtigt ved dette valg, som måske kan vise sig at blive et skelsættende valg i Tyrkiet.
Så er jeg selvfølgelig nødt til at sige, at vi må afvente observatørmissionens vurdering, før vi kan komme med en endelig konklusion på, om valget har været frit og fair.
Søren Søndergaard (EL), 2023-05-10:
Jeg kan jo ikke forestille mig, at udenrigsministeren mener, at vi sådan kan handle i henhold til vores interesse i, at Tyrkiet f.eks. skulle blive medlem af EU, og så det med menneskerettigheder.
Altså, vi må vel fastholde, at Tyrkiet skal leve op til i hvert fald de ting, de selv har skrevet under på.
Men bare til sidst vil jeg spørge, for jeg bliver nysgerrig: Hvordan karakteriserer udenrigsministeren og den danske regering egentlig det regime, der er i Tyrkiet i dag?
Katrine Robsøe (RV), 2023-05-10:
Jeg kan ikke helt lige forstå, hvorfor vi så i første omgang skulle åbne op for, at man skulle kunne tjene 50.000 kr. om måneden.
Det var derfor, at ordføreren for forslagsstillerne jo også meget karikeret valgte at meddele, at vi andre havde snakket om folketingsmedlemmer, der kunne anmode om su.
Så jeg skal bare høre: Mener Danmarksdemokraterne, at man skal kunne anmode om og modtage su, hvis man tjener 50.000 kr. om måneden?
Lars Løkke Rasmussen (M), 2023-05-10:
Selvfølgelig skal man handle på de forpligtigelser, man har skrevet under på.
Det er også derfor, at vi bruger alle de muligheder, vi har for at presse på, og det gør spørgeren jo også selv som medlem af Europarådets Parlamentariske Forsamling.
Når man er medlem af en international organisation og ligesom har underskrevet statutterne og hele det værdisæt, er det selvfølgelig dybt problematisk, når der falder domme, der ikke respekteres; så er man jo ikke i fuldstændig overensstemmelse med retsstatens grundprincipper.
Det ligger der jo også i en beskrivelse af Tyrkiet, som så i øvrigt er et demokrati med stemmeret, også til herboende tyrkere.
Lige på det punkt er det i virkeligheden udvidet i forhold til de muligheder, vi giver for danskere, der flytter ud.
Så alt er jo ikke endimensionelt.
Det minder mig om en redegørelsesdebat, vi havde her i Folketinget om Danmarks deltagelse i bl.a. Europarådet og OSCE m.v.
Det er jo rigtigt, at der er en problemstilling.
Der er faldet konkrete domme, som ikke bliver respekteret, og det er et problem.
Der pågår jo også en diskussion rundtomkring om, hvad de ultimative konsekvenser så skal være af det.
Og det er jo ligesom en elastik: Hvor langt skal den trækkes, og hvornår knækker den?
For der er også enormt stærke interesser i at holde Tyrkiet tæt på af geopolitiske grunde, f.eks. krigen i Ukraine og i forhold til Rusland og NATO, men der er ingen grund til at lægge skjul på, at der er en alvorsvækkende udvikling og manglende efterlevelse af det regelsæt, som Tyrkiet jo egentlig selv har tiltrådt bl.a. som medlem af Europarådet.
Søren Søndergaard (EL), 2023-05-10:
Som fru Trine Pertou Mach var inde på, er det, der foregår, jo ikke af ny dato, og derfor synes jeg måske heller ikke, at udenrigsministeren kan skyde alt hen under, at vi afventer nogle ting.
For vi er jo faktisk involveret i nogle ting, f.eks. i Europarådet, som ikke handler om dialog, men som handler om mere end dialog; det handler også om konsekvenser.
For hvis dialogen viser sig at være nyttesløs, bliver man jo nødt til at tage konsekvenserne.
Er udenrigsministeren enig i, at dialogen med Tyrkiet om at efterleve domstolsafgørelser fra Den Europæiske Menneskerettighedsdomstol i forhold til politiske fanger, både medlemmer af parlamentet og andre, foreløbig har vist sig at være fuldstændig nyttesløs?
Og vil ministeren bare bekræfte, at fra dansk side synes vi selvfølgelig, at det skal have konsekvenser, hvis man ikke lever op til Den Europæiske Menneskerettighedsdomstols afgørelser?
Trine Pertou Mach (EL), 2023-05-10:
Altså, Washington Post har udråbt det tyrkiske valg til at være klodens måske vigtigste i 2023 – et valg, hvis udfald kan påvirke, som de skriver, geopolitiske og økonomiske balancer mellem Rusland, USA og Europa i mange år frem.
Hvad er ministerens vurdering af, hvad det kan få af betydning for Danmarks relation til Tyrkiet i internationale sammenhænge, og hvad det kan betyde f.eks. i forhold til Tyrkiets relation til Rusland og den geopolitiske situation i vores nærområde?
Lars Løkke Rasmussen (M), 2023-05-10:
Altså, vi gør jo det, vi kan – vi fører en dialog med Tyrkiet, og det gør vi i regi af EU, og det gør jeg jo også selv i det omfang, jeg får mulighed for at være i dialog med min tyrkiske kollega.
Det er et stykke tid siden, jeg har haft en konkret mulighed for det.
Det var i starten af min embedsperiode, og jeg har senere søgt at få et møde, og det var egentlig i kalenderen, men blev så aflyst.
Og det siger måske også lidt om sværhedsgraden i det her.
Men altså, vi presser på, og det er jo lidt vigtigt, at der nu også er – og nu kommer der et spørgsmål efterfølgende – en OSCE-mission, der holder øje med det tyrkiske valg.
Trine Pertou Mach (EL), 2023-05-10:
Tak for det.
Og det er jeg fuldstændig enig i – man er selvfølgelig nødt til at afvente den endelige, hvad kan man sige, konklusion til efter valget.
Men som udenrigsministeren også selv er inde på, er situationen i virkeligheden ret alvorlig i Tyrkiet, og det er jo ikke kun siden jordskælvet eller siden valgudskrivelsen, men det er en årelang bekymrende udvikling, der bevæger sig baglæns rent demokratisk.
Det er noget, som menneskerettighedsorganisationer og observatører i årevis har peget på.
Og som ministeren selv er inde på, sidder det tyrkiske regime jo på stort set hele retssystemet, på stort set alle medier – reelt er der ikke, vurderer organisationer, nogen frie medier, hverken aviser eller tv i landet.
Journalister er i årevis blevet forfulgt og fængslet for at skrive kritisk om Erdogan og AKP og hele regimet.
Der ses en nok øget kontrol med sociale medier, overvågning af borgeres aktivitet, noget, som kan føre til fængslinger, fordi man laver et tweet, som forholder sig kritisk til regimet.
Organisationen Human Rights Watch peger direkte på, at der lige nu foregår en massiv indsats for at kontrollere hele det digitale univers.
Og vi ved, som ministeren også siger, at fængslerne huser titusinder af oppositionspolitikere, journalister, aktivister og andre kritikere, som, alene fordi de er kritiske, bliver kylet i fængsel.
Og det er også noget, som har haft en øget intensitet i de seneste uger, også over for den kurdiske del af befolkningen.
Er der noget andet, som udenrigsministeren mener man fra europæisk side, fra EU's side ville kunne gøre for at presse på for, at den her udvikling ikke fortsætter?
Kim Edberg Andersen (NB), 2023-05-10:
Jamen velbekomme – men det er supernemt at gå op at bakke op om et forslag, hvor der dybest set menes, at mennesker skal have lov til at bidrage og yde uden at blive beskattet i vildskab.
Så det var en forholdsvis nem ordførertale for mig i dag, men tak for det.
Marlene Harpsøe (DD), 2023-05-10:
Jeg vil blot benytte lejligheden til at rose Nye Borgerliges ordfører og partiet for at bakke så entydigt op omkring Danmarksdemokraternes forslag her i dag.
Og jeg er sikker på, at vi også i forhold til andre områder inden for su kan blive enige om nogle ting, men det tænker jeg at jeg kommer nærmere ind på, når det er, at jeg har en afsluttende ordførertale til sidst.
Så tak til Nye Borgerliges ordfører for at bakke så klart op om de studerende og muligheden for, at de rent faktisk kan arbejde ved siden af studiet uden at blive straffet.
Kim Edberg Andersen (NB), 2023-05-10:
Jeg kan ikke se, hvorfor vi skal opnormere faget.
Jeg har også gået på universitetet, og skal vi ikke sige, at det kunne jeg ikke selv på en god dag bruge 37 timer på en uge på?
Det kan man ikke.
For andre er det 37 timer.
Vi mangler læger.
Skulle vi så give dem halv studietid, og så skulle de til gengæld være på studiet i 12 år?
Nej, det synes jeg ikke.
Jeg synes, vi har et fint system, der er normeret.
Sofie Lippert (SF), 2023-05-10:
Det vil blive en interessant ny alliance, vi ser forme sig omkring kampen mod modregninger af diverse ydelser; det vil jeg glæde mig til.
Vil Nye Borgerlige være med til at kæmpe for en mere fleksibel studietid, hvor det måske bare ikke er et krav, at man arbejder 37 timer, så man faktisk kan arbejde de her 30 timer, man kan drømme om, ved siden af?
Kim Edberg Andersen (NB), 2023-05-10:
Nye Borgerlige har taget den kamp op, for vi har jo allerede sagt, at man skal spare op til sin egen pension, men fakta er jo, at de mennesker, der har været så uheldige at have haft hele deres arbejdsliv i landet med verdens højeste skat, er vi nødt til at give nogle af deres penge tilbage.
Så det kan ikke give mig ondt i maven, at de kan få lov at arbejde og bidrage noget mere.
Sofie Lippert (SF), 2023-05-10:
Tak for ordet.
Mig bekendt var der ikke nogen, da vi vedtog forslaget i sidste uge om uddannelse til folketingsmedlemmer, der forestillede sig, at nogle af os skulle tage et fuldtidsstudie, mens vi sidder her i Folketinget.
Men det, jeg egentlig gerne vil spørge ordføreren om, er noget af det, ordføreren kommer ind på sidst i sin tale, og det er, hvad det her har af betydning for de generelle principper for ydelser.
Helt konkret vil jeg gerne vide, om jeg også om lidt ser Nye Borgerlige til kamp imod, at man får mindre i folkepension, hvis man arbejder ved siden af; at man bliver skåret i sin førtidspension, hvis man arbejder ved siden af; at man generelt bliver skåret i cirka alle ydelser, vi har i det her land, hvis man tjener mange penge ved siden af.
Kan jeg glæde mig til at se Nye Borgerlige tage den kamp op som den helt store kamp i den kommende tid?
Alex Ahrendtsen (DF), 2023-05-10:
Det er som sagt ikke det rigtige forum at tage den slags drøftelser i.
Det har ministeren jo også klart tilkendegivet, da ordføreren spurgte ministeren om det.
Lad os tage snakken om det indholdsmæssige.
Det har vi villet i mange år i lighed med andre partier.
Vi bærer det ind i forhandlingerne, når de forhåbentlig snart bliver åbnet af ministeren.
Katrine Robsøe (RV), 2023-05-10:
Tak for det.
Ordføreren for Nye Borgerlige siger, at vi ikke skal beskatte folk bare for at beskatte dem.
Det er en god huskeregel.
Derfor skal jeg bare høre, hvorfor man i Nye Borgerlige mener, at skatteborgerne skal betale deres skat, for så at kunne udbetale su til en, der ville tjene f.eks. 35.000 kr. om måneden?
Hvorfor skal alle andre betale skatten, for at den person så kan få su'en?
Kan jeg få en opklaring af det?
Kim Edberg Andersen (NB), 2023-05-10:
Det kan du sagtens.
Selv i Nordjylland har vi lært at tælle til, at vi ikke er 90 mandater i Nye Borgerlige endnu.
Og virkeligheden er, at skatten i forvejen er så voldsom, at der lige nu ikke er nogen, der har muligheden for bare at gå ud og finde et job og så egentlig finansiere sit eget liv.
Stod det til os, var skatten så lav, også for de studerende, at med de der 15-18 timer var der slet ikke behov for at give dem su.
Vi mener, at folk, der kan, skal forsørge sig selv, men vi mener også, at når man nu har valgt at lave en universel ydelse, så vi alle sammen betaler mere end 50 pct. i skat for, at den er der, så skal den ikke fratages dem, der viser initiativ til at gå ud og finde sig et job.
Katrine Robsøe (RV), 2023-05-10:
Tak for det.
Jeg vil gerne bede om, at ordføreren for forslagsstillerne her også lige forholder sig til noget af det, der jo ville være konsekvensen, hvis det her forslag blev stemt igennem, nemlig at alle borgere i det her land, der går på arbejde hver dag og betaler deres skat, pludselig også ville skulle betale su til en person, der tjener måske 50.000 kr. om måneden.
Mener Danmarksdemokraterne virkelig, at det er en fair måde at bruge skatteydernes penge på?
Eller har man måske lige strammet den for meget ved at sige, at vi skulle fjerne den her grænse fuldstændig?
Jeg skal bare forstå, om man vitterlig mener, at vi skal give su til mennesker, der tjener 50.000 kr. om måneden.
Marlene Harpsøe (DD), 2023-05-10:
Man skal selvfølgelig varetage de job, som man har kompetencerne til.
Og så vil jeg sige, at i forhold til mistrivselsdagsordenen er det jo også rigtig vigtigt for Danmarksdemokraterne, at både unge og voksne trives på deres studie.
Men jeg vil sige, at man også kan trives i sit arbejde, og det håber jeg da man kan, for det er vel derfor, at man uddanner sig.
Det er vel med henblik på at tage et job på et tidspunkt, som man vil trives i.
Så det går begge veje i forhold til at skabe trivsel.
Karin Liltorp (M), 2023-05-10:
Nu kom ordføreren ud i en snak om mistrivsel.
Jeg forstod nemlig ikke, hvordan det her taler ind i mistrivselsdagsordenen, for jeg ser det netop som en risiko for, at nogle studerende kunne føle sig presset til at tage ekstremt meget arbejde, fordi der netop mangler arbejdskraft.
Jeg håber, at ordføreren anerkender, at det ikke er meningen i fremtiden, at de studerende skal varetage de professionelles job, bl.a. ude på sygehusene.
Kim Edberg Andersen (NB), 2023-05-10:
Ordføreren skal slet ikke lade sig forvirre.
Jeg kan finde meget mere end 150 mio. kr. i offentlige penge, vi giver ud til mennesker, som overhovedet ikke skulle have en krone.
For vi har jo sagt, at f.eks. ikkedanske statsborgere slet ikke skal have su, så der havde vi fundet dem.
Altså, jeg kan finde penge masser af steder.
Men virkeligheden i det her er jo også, at ordføreren skal passe på med ikke at være lullet ind i den her socialdemokratiske stat, som er opbygget gennem årtier, og som har taget folks penge og derfor ikke muliggør, at vi finansierer vores eget liv.
Derfor ved vi bare i Nye Borgerlige, at for at ændre det tager man babyskridt, og det her er et rigtig godt et af dem.
Katrine Robsøe (RV), 2023-05-10:
Man kan i hvert fald sige, at det ikke er at klare sig selv, hvis man får su, og vi har jo valgt at sige, at det er okay, at man i en periode får hjælp, så man kan studere samtidig.
Men jeg synes da, det er underligt, hvis man i Nye Borgerlige så vil bruge skatteborgernes penge til at give en understøttelsesydelse til nogen, som tjener, ja altså, hvis man fuldstændig fjerner beløbsgrænsen, kan man jo tjene 50.000 kr. hver måned og så få en offentlig ydelse derfra.
Det synes jeg godt nok er overraskende.
Vil man ikke i Nye Borgerlige være mere indstillet på at bruge de 150 mio. kr., som det her ville koste, på at give skattelettelser i stedet for?
Karin Liltorp (M), 2023-05-10:
Tak for det, og endnu en gang tak til fru Marlene Harpsøe for at starte debatten her, for jeg synes, at der er kommet nogle interessante nuancer på banen.
Jeg vil også gerne anerkende fru Marlene Harpsøe for hendes udsagn om, at hun deltager konstruktivt i debatten, for det har jeg helt sikkert også oplevet.
Men en ting, som jeg synes er meget interessant, er, om Danmarksdemokraterne ikke ser, at det er naturligt, at der er en eller anden grænse for, hvor meget man må tjene, for at man kan få statstilskud.
Nu ved jeg, at ordføreren selv nævner det, men et folketingsmedlem skulle selvfølgelig ikke gøre det.
Ville det så stadig væk være rimeligt, at man modtager et statsbidrag?
Trine Pertou Mach (EL), 2023-05-10:
Og tak til ministeren for at tage den her indledende dialog, kan man måske sige, som vi forhåbentlig kan følge op, når resultatet af valget i Tyrkiet er kendt.
Jeg hører ministeren sige, at en dialog uden resultat også stiller fordringer til os selv som demokrati i forhold til konsekvenser heraf.
Og jeg håber, at ministeren og regeringen er indstillet på at forholde sig politisk og principielt til det, der foregår i Tyrkiet, og til Tyrkiets pres på demokratiet og manglende respekt for domme, også når vi kender udfaldet af valget.
Lars Løkke Rasmussen (M), 2023-05-10:
Der er jo ingen tvivl om, og det ligger også i vores dialog her, at vi har set en række sager, bl.a. manglende efterlevelse af domstolsafgørelser, som er et vidnesbyrd om, at Tyrkiet i en årrække har bevæget sig væk fra det europæiske værdifællesskab.
Nu er der et valg i Tyrkiet den 14. maj, og det kan jeg ikke prognosticere udfaldet af, men det er da bestemt et vigtigt valg, i forhold til hvilken videre vej Tyrkiet betræder, og dermed også i forhold til vores fortsatte relation med Tyrkiet, ikke bare som Danmark, men nok så meget som en del af EU.
Sophie Løhde (V), 2023-05-10:
Ja, hvornår kan vi komme i gang?
Vi er i gang, og hvis ellers ordføreren og ordførerens parti trykker på den grønne knap i forbindelse med vedtagelsen af regeringens finanslovsforslag for 2023, så sikrer man også, at vi kan komme endnu hurtigere i gang, for vi afsætter og sikrer jo – foruden det løft af psykiatrien for 2023 og 2024, som vi aftalte før folketingsvalget – samtidig med finanslovsforslaget, at der nu kommer yderligere penge til psykiatrien, bl.a. en forøgelse i form af en her og nu-kapacitetspakke.
Så hvis man gerne vil være med til, at vi kommer hurtigere i gang, kan jeg kun opfordre til, at man trykker på den grønne knap, når vi stemmer om regeringens finanslovsforslag, for det vil betyde flere penge til psykiatrien.